Poznati odvjetnik Anto Nobilo je prilikom gostovanja u četvrtak u HRT-ovoj emisiji 'Tema dana', u kojoj se govorilo o aktualnim zbivanjima na Korejskom poluotoku, kazao kako je u zadnjih godinu-godinu i pol dana pokušao pokrenuti neke poslovne investicije zajedno s Dankom Končarom u Sjevernoj Koreji. Kako sam kaže, privremeno je na vrijeme odustao, prenosi Tportal.

Anto Nobilo bavi se taekwondom, korejskim nacionalnim sportom, što mu je bila ulaznica za Sjevernu Koreju u više navrata. Nobilo je kazao kako je izgledalo da su se dolaskom Kim Jong-Una na vlast otvorile i neke nove mogućnosti.

'Rekli su mi da su se dovoljno vojno ojačali i da sada mogu krenuti u ekonomski razvoj i podizanje standarda. Osnovali su i agenciju za strana ulaganja pa su tako ljudi počeli dolaziti u Pjongjang. Jedna klasa tih poslovnih ljudi počela je odskakati od prosjeka i vidjelo se da su došli u kontakt s novcem. Ako ovaj sustav išta uništi, onda će ga uništiti dolar', kazao je Nobilo u HRT-ovoj emisiji 'Tema dana'.

"Počeli su voziti taksisti, plaćalo se u dolarima. Otvoreni su restorani. Poduzetnički duh počeo je nagrizati taj sustav i sve je govorilo da bi i oni mogli krenuti putem Kine: zadržati kontrolu nad vojskom, policijom i političkim sustavom, ali ekonomiju otvoriti, barem inozemnoj, privatnoj inicijativi. Neki sitni pokazatelji Mladog vođe su išli u tom pravcu. Njegova žena vrlo moderno izgleda, uveo je hamburgere u Pjongjang. Sve do prošle godine je izgledalo kako će Sjeverna Koreja ići u pravcu ekonomskog otvaranja. Meni se čini da je ovo zaoštravanje direktna posljedica novih sankcija koje je uvelo Vijeće sigurnosti i koje ih je ekonomski pogodilo jer je Kina stala iza tih sankcija, a ona im je bila propusna granica kroz koju su trgovali. Sad kad je Kina stala iza tih sankcija, oni su vidjeli koliko je to ozbiljno. Krenuli su u ovo zaoštravanje kako bi nakon kulminacije u pregovorima s Vijećem sigurnosti pokušali stvari vratiti na početak jer je njihova orijentacija otvoriti ekonomiju, ne pretjerano, u našem smislu, ali ipak otvoriti', objasnio je Nobilo i dodao kako je zajedno sDankom Končarom mislio otvoriti rudnike u Sjevernoj Koreji. Izvršili su već neka ispitivanja, međutim, sad su zastali, ali vjeruje da će doći do ekonomskog otvaranja Sjeverne Koreje, prenosi portal.